Reën, wegholoorwinning plaas De Wet dalk in 2021 in hoër liga | Netwerk24
Reën, wegholoorwinning plaas De Wet dalk in 2021 in hoër liga
Die De Wet-krieketklub kan waarskynlik daarna uitsien om volgende jaar in 'n hoër liga te speel.
Die krieketspanne van De Wet en Grabouw het die afgelope naweek in 'n uitspeelwedstryd teen mekaar te staan gekom om te bepaal wie volgende jaar na 'n hoër liga sal skuif.
De Wet se kaptein, Zhandre Mars, het die loot gewen en besluit om die manne van Grabouw in te stuur om eerste op die groenerige blad te gaan kolf. Dit was 'n wyse besluit, want die manne van Grabouw het rampspoedig begin en twee paaltjies in die eerste drie boulbeurte verloor. Grabouw kon 'n skamele 97 lopies in 32.2 boulbeurte bymekaarskraap. Slegs J. Vaaltyn kon weerstand bied met die kolf en het 31 lopies aangeteken.
Vir De Wet het die speler van die wedstryd, Edwin (Boelie) January, met die bal geskitter. Hy het vier paaltjies in sy 10 boulbeurte geneem en slegs 20 lopies afgestaan. Nathan Loff het twee paaltjies vir slegs 10 lopies geneem.
De Wet het hierna gaan kolf en die totaal verspot maklik in slegs 21.5 boulbeurte verbygesteek. De Wet het op 101 vir die verlies van slegs drie paaltjies geëindig en dus die wedstryd met sewe paaltjies gewen.
Vir die wenspan het Jean Jacques Scholtz 35 lopies aangeteken en Dawid Hendricks 32*.
Nadat die wedstryd tussen Grabouw en Wolseley uitgereën het, is De Wet waarskynlik verseker van promosie na 'n hoër liga.